Ángel Ganivet y García

Ángel Ganivet [y García] (13. joulukuuta 1865 Granada, Andalusia – 29. marraskuuta 1898) oli espanjalainen kirjailija. Hän toimi Helsingissä konsulina 1896–1898, jolloin hän kirjoitti joukon artikkeleita, jotka myöhemmin julkaistiin nimellä Suomalaiskirjeitä (Cartas finlandesas, julkaistu 1905, suom. 1964). Muita hänen teoksiaan ovat muun muassa Idearium español (1897]), La conquista del reino de Maya (1897) ja Los trabajos del infatigable creador Pío Cid (1898). Helsingistä Ganivet siirrettiin konsuliksi Latviaan, jossa hän 33-vuotiaana hukuttautui Riiassa Väinäjokeen.

Ganivet syntyi Granadan kaupungissa Andalusiassa ja opiskeli Madridissa. Hän osasi useita kieliä ja palveli Espanjan konsulina Antwerpenissä ennen Helsinkiä. Espanjassa hänet on liitetty usein vuoden 1898 sukupolveen (Generación del '98), jonka muita edustajia on muun muassa Miguel de Unamuno. Ganivetilla oli suhde kuubalaisen Amelia Roldánin kanssa, ja heille syntyi poika Ángel.

Ganivet Suomessa 
Suomalaiskirjeet on koottu kirjoituksista, jotka Ganivet lähetti julkaistavaksi kotikaupunkinsa lehdessä Defensor de Granadassa. Niissä hän analysoi suomalaista yhteiskuntaa, ja varsinkin hänen suomalaisten teknologiainnostusta koskevia huomioitaan on siteerattu sittemmin innokkaasti. Myös naisten tasa-arvoinen asema Suomessa herätti Ganivetissa huomiota. Ganivet asui Helsingin-aikansa Kaivopuistossa, jossa myös Espanjan konsulaatti sijaitsi. 

Ganivetilla oli Suomessa vajaan puolen vuoden kestoinen suhde wieniläissyntyisen Marie Sophie Djakoffskyn kanssa, joka oli hänen kielenopettajansa. Suhde kariutui, Ganivetin pitkäaikainen seurustelukumppani näki Edelfeltin Djakoffskystä maalaaman muotokuvan ja tuli mustasukkaiseksi. Suhde päättyi siihen, ja Djakoffsky avioitui 1899 Wentzel Hagelstamin kanssa. Runoilija Manuel García on kääntänyt Ganivetin Djakoffskylle lähettämät rakkauskirjeet espanjaksi, ja ne on julkaistu vuonna 2014 nimellä Cancionero a Mascha Diakovsky.

Teokset

Suomennettu teos
  – 3. p. 1998

Espanjankieliset teokset
 Los trabajos del infatigable creador Pío Cid
 La conquista del reino de Maya por Pio Cid, 1910.
 Idearium español, 1915.
 Epistolario (1893—1895), 1919.
Cartas finlandesas, suom. Suomalaiskirjeitä Yliopistopaino 1988 
 María Carmen Díaz de Alda Heikkilä (toimittaja), Ángel Ganivet en su centro, Universidad de Navarra 
 María Carmen Díaz de Alda Heikkilä, Maailmankansalaisuudesta ja kansainvälisyydestä vuosisadan lopun Euroopassa: Ángel Ganivet ja Maria Sophie Diakovsky, Suomenkielinen käännös artikkelista Masha Diakovsky un retrato, julkaistu Tampereen yliopiston kielikeskus 25 vuotta -julkaisussa 2000.

Lähteet

Kirjallisuutta 
 Almagro Melchior Fernández, Vida y obra de Angel Ganivet, Valencia, 1925 
 Altanura R., Ganivet, Revista popular, Barcelona, 1898 
 Bonilla San Martin A., Angel Ganivet, Revue hispanique, t. LVI 
 Gallego Morell, Antonio: Ángel Ganivet: El excéntrico del 98. Editorial Albaicín 1965 
 Pérez M.: Angel Ganivet, poeta y periodista, Bellos trabajos, Recompilados y comentados por., 1918 
 Stadius, Peter: Resan till norr. Spanska Nordenbilden kring sekelskiftet 1900. Suomen tiedeseura 2005 
 Wis, Roberto ja Marjatta: Ángel Ganivet in Finlandia. Studio biografico e testi. Mémoires de la Société Néophilologique de Helsinki nr. XLVIII.

Aiheesta muualla 

 Wikiquote 
 Wiirilinna, Annikki: Ganivet piirtää oman 'Euroopan karttansa'. Porstua-verkkopalvelu Viitattu 24.5.2016
 15.2. Ganivet – Kirjeitä satumaasta  TV-draaman selostus
 Petri Liukkonen: Ángel Ganivet y Garcia (1865–1898), Authors' Calendar 
 Espanjalainen puhui Suomesta. Angel Ganivetin kirjeitä Suomesta 40 vuotta sitten, Suomen Kuvalehti, 24.11.1934, nro 48, s. 30, Kansalliskirjaston digitaaliset aineistot

Espanjalaiset kirjailijat
Vuonna 1865 syntyneet
Vuonna 1898 kuolleet